
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos kariuomenės Pulkininko Juozo Vitkaus inžinerijos bataliono (toliau – Perkančioji organizacija) vykdomo pirkimo „Karių apgyvendinimo konteinerinėje stovykloje Kareivinių g. 9, Kaune įrengimo, nuomos ir aptarnavimo paslauga“, Nr. 7966881 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą (peržiūra prevenciniais tikslais atliekama tam tikra apimtimi). 
[bookmark: _Hlk158008227]Prevencine tvarka peržiūrėjusi Pirkimo dokumentus, atsižvelgdama į galiojantį teisinį reglamentavimą, Tarnyba teikia pastabas ir rekomendacijas (toliau – Rekomendacija) dėl Pirkimo vykdymo ir Pirkimo dokumentuose nustatytų sąlygų: 
1. skelbime apie Pirkimą (2.1.1 papunktis) nurodyta, kad: „Sutarties objektas: Paslaugos <...> Pagrindinis klasifikacijos kodas (cpv): 55220000 Stovyklaviečių paslaugos“. Pirkimas vykdomas supaprastinto atviro konkurso būdu. Pirkimo sąlygų 2.1 papunktyje nustatyta, kad Pirkimo objektas yra laikinosios konteinerinės stovyklos sudarytos iš konteinerių blokų (kuriuose įkuriamos darbo, sandėliavimo, mokymo ir poilsio vietos), laikinų aikštelių (skirtų konteinerių išdėstymui bei automobilių parkavimui) (toliau – Stovykla) įrengimo ir nuomos, Stovyklos aptarnavimo ir priežiūros paslaugos, vidaus konteinerių valymo ir Stovyklos teritorijos priežiūros paslaugos. Taip pat, Pirkimo sąlygų 1 priedo „Karių apgyvendinimo konteinerinėje stovykloje Kareivinių g. 9, Kaune įrengimo, nuomos ir aptarnavimo paslaugos techninė specifikacija“ (toliau – Techninė specifikacija) 7 punkte nustatyta, kad: „Visi Stovyklos elementai, laikinos parkavimo ir kito pobūdžio aikštelės turi būti atgabenti, pastatyti, sumontuoti, paruošti eksploatacijai Pirkėjo nurodytoje teritorijoje. <...> Pasibaigus Stovyklos nuomos laikotarpiui, Teikėjas turi išmontuoti ir išvežti Stovyklos elementus, medžiagas, teritoriją sutvarkyti ir atstatyti į neblogesnę būklę nei buvo iki stovyklos įrengimo darbų pradžios, bei perduoti tvarkingą teritoriją Pirkėjui“.
Perkančioji organizacija, atsakydama į Tarnybos prašymą pateikti supaprastinto pirkimo taikymo pagrindimą, atsižvelgiant į planuojamą Pirkimo vertę, įskaitant kodo pagal Bendrąjį viešųjų pirkimų žodyną (toliau – BVPŽ kodas) parinkimo ir Pirkimo objekto (paslaugos) kvalifikavimo argumentus, nurodė, kad: „<...> Perkančioji organizacija, parinkdama pirkimo procedūrą bei pagrindinį BVPŽ kodą 55220000 „Stovyklaviečių paslaugos“, vadovavosi pirkimo objekto visuma, jo funkcine paskirtimi ir galutiniu pirkimo tikslu. Pirkimo objekto kvalifikavimas (kompleksiškumas): Pirkimo objektas yra kompleksinė paslauga, kurios tikslas – užtikrinti visiškai funkcionuojančią, autonominę laikinąją infrastruktūrą (Stovyklą), skirtą personalo darbui, mokymui, poilsiui ir logistikai. Į paslaugą įeina ne tik konstrukcijų pristatymas, bet ir teritorijos paruošimas, montavimas, inžinerinis pajungimas, techninė priežiūra, valymas bei teritorijos administravimas. BVPŽ kodo parinkimas: pagal BVPŽ žodyną, kodas 55220000 „Stovyklaviečių paslaugos“ tiksliausiai atspindi pirkimo esmę – laikinų apgyvendinimo / buvimo vietų ir joms reikalingos infrastruktūros bei paslaugų paketo užtikrinimą. Kadangi pirkimo objektą sudaro skirtingų tipų paslaugos (nuoma, įrengimo ir aptarnavimo paslaugos, valymas ir kt.), vadovaujantis nuostatomis, pirkimo objektas klasifikuojamas pagal pagrindinį tikslą – pilnavertės laikinos stovyklavietės paslaugos funkcionavimą.“
Įvertinus tai, kas nurodyta, Pirkimo objektą sudaro įvairios sudedamosios dalys (konteinerių nuoma, jų eksploatavimas, elektros energijos tiekimas, techninė priežiūra, valymas ir teritorijos priežiūra, bei kt.), kurias Perkančioji organizacija pasirinko įsigyti vienu Pirkimu kaip funkciškai vientisą sprendimą. Atsižvelgiant į tai, kad toks kompleksinis Pirkimo objektas buvo suformuotas kaip vientisas Pirkimo objektas (konteinerinės stovyklos sukūrimas ir eksploatavimas), o ne kaip atskirų prekių ar paslaugų įsigijimas, vertinant pagrindinį Pirkimo objektą svarbu nustatyti ne tai, kuri jo dalis sudaro didžiausią vertę ar apimtį, bet tai, kuri dalis yra esminė siekiant Pirkimo tikslo ir lemia kitų Pirkimo objekto dalių poreikį. Tarnybos vertinimu, nors Pirkimo objektas apima reikšmingą paslaugų komponentą (stovyklos eksploatavimą, techninę priežiūrą, valymą, teritorijos tvarkymą bei kitas susijusias veiklas), šios paslaugos nėra savarankiškas Pirkimo tikslas, o skirtos užtikrinti pagrindinio Pirkimo objekto, t. y. laikinos konteinerinės stovyklos funkcionavimą. Būtent konteineriniai blokai sudaro Pirkimo pagrindą ir yra būtina sąlyga visoms kitoms Pirkimo sutartyje numatytoms veikloms vykdyti, nes be konteinerinių blokų nebūtų įmanoma pasiekti Pirkimo tikslo, o atskiros paslaugos neturėtų savarankiškos ekonominės reikšmės be pačios konteinerinės infrastruktūros. Pastebėtina ir tai, kad Pirkimo sutartyje numatytos paslaugos neturi savarankiškos ekonominės reikšmės Perkančiajai organizacijai ir nėra perkamos kaip savarankiškas tikslas, t. y. Perkančioji organizacija nesiekia įsigyti valymo, teritorijos priežiūros ar techninės priežiūros paslaugų pačių savaime, o jos reikalingos tik tam, kad būtų užtikrintas tinkamas naudojimasis konteineriniais blokais visą jų nuomos laikotarpį. Atsižvelgiant į tai, Tarnybos vertinimu, esminis ir pagrindinis Pirkimo objekto elementas yra konteinerinių blokų nuoma.
Pažymėtina ir tai, kad Pirkimo objektas taip pat turėtų būti vertinamas atsižvelgiant į tai, kokie ūkio subjektai realiai gali dalyvauti vykdomame viešajame pirkime, be to, itin reikšminga ir tai, kokius ūkio subjektus pati Perkančioji organizacija laiko potencialiais tiekėjais. Nagrinėjamu atveju, Perkančioji organizacija pateikė informaciją, kad rinkos tyrimo metu buvo apklausti tiekėjai UAB „Arijus“, UAB „Adapteo“, UAB „Cramo“, UAB „Trasrifus“ ir kt., taip pat, pateikdama atsakymą į Tarnybos prašymą, nurodyti tiekėjus, kurie, Perkančiosios organizacijos vertinimu, realiai galėtų įvykdyti visą Pirkimo objektą sutarties projekte nustatytais terminais, įvardino tuo pačius tiekėjus. Atkreiptinas dėmesys, kad Perkančioji organizacija potencialiais tiekėjais laiko būtent tuos ūkio subjektus, kurių pagrindinė veikla yra modulinių statinių, konteinerių ar kitų surenkamų konstrukcijų gamyba, tiekimas ar nuoma, ir kurie įprastai dalyvauja modulinių statinių ar konteinerių, kaip prekių, pirkimuose. Atsižvelgiant į tai, kas nurodyta, darytina išvada, kad valymo, teritorijos priežiūros ar techninės priežiūros paslaugų teikėjai savaime negalėtų įvykdyti šio Pirkimo ir rinkoje nėra laikomi pagrindiniais šio Pirkimo dalyviais, todėl reali konkurencija dėl Pirkimo sutarties vyksta, pirmiausia, tarp konteinerinių blokų tiekėjų, o tai patvirtina, jog pagrindinis Pirkimo objektas yra būtent konteineriniai blokai, o ne jų pagrindu teikiamos papildomos paslaugos. 
Vertinant pagrindinio BVPŽ kodo parinkimą pažymėtina, kad BVPŽ klasifikatoriaus paskirtis yra užtikrinti tinkamą pirkimo objekto identifikavimą rinkoje ir sudaryti galimybę potencialiems tiekėjams surasti jų veiklos sričiai aktualius pirkimus. Praktikoje tiekėjai dažnai naudoja BVPŽ kodus pirkimų paieškai ir prenumeruoja pranešimus apie jų veiklos sričiai priskirtus pirkimus, todėl netinkamas pagrindinio BVPŽ kodo parinkimas gali turėti tiesioginę įtaką potencialių tiekėjų galimybėms sužinoti apie vykdomą pirkimą, atitinkamai, ir dalyvavimą jame, nes pasirinkus kodą, kuris neatspindi pagrindinio pirkimo objekto ir nėra siejamas su potencialių tiekėjų veiklos sritimi, kyla rizika neigiamai paveikti konkurenciją ir sumažinti potencialių tiekėjų informuotumą apie vykdomą pirkimą. Nagrinėjamu atveju, Perkančiosios organizacijos pasirinktas pagrindinis BVPŽ kodas 55220000 „Stovyklaviečių paslaugos“, Tarnybos vertinimu, yra netinkamas. Atkreiptinas dėmesys, kad minėtas kodas priklauso BVPŽ kodų grupei 55200000-2 „Stovyklavietės ir kitas apgyvendinimas ne viešbučiuose“, kuri savo paskirtimi yra susijusi su apgyvendinimo ir stovyklavimo paslaugų teikimu, atitinkamai, pirmiau nurodytas BVPŽ kodas skirtas apibūdinti paslaugoms, kurių pagrindinis rezultatas yra galimybė naudotis stovyklavimo ar kita apgyvendinimo infrastruktūra suteikimas. Pirkimo atveju, Pirkimo objektas savo esme ir paskirtimi yra kitokio pobūdžio, nes Perkančioji organizacija neperka stovyklavimo ar apgyvendinimo paslaugų, bet siekia sukurti konkrečios paskirties konteinerinę infrastruktūrą. Šiuo atveju, tiekėjas įsipareigoja pristatyti konteinerius į Perkančiosios organizacijos nurodytą vietą, juos sumontuoti, užtikrinti jų funkcionavimą visą Pirkimo sutarties laikotarpį, o pasibaigus sutarčiai, šiuos konteinerius išmontuoti ir išvežti. Visa tai pagrindžia, kad Pirkimo objektas nėra naudojimasis tiekėjo valdoma stovyklaviete ar kita apgyvendinimo infrastruktūra. Šiuo atveju, tiekėjas į Perkančiosios organizacijos nurodytą vietą pristato konteinerius, juos sumontuoja, užtikrina jų funkcionavimą visą sutarties laikotarpį, o pasibaigus sutarčiai išmontuoja ir išveža. Atsižvelgiant į tai, vien aplinkybė, kad Pirkimo objektas įvardijamas kaip „stovykla“, savaime nesudaro pagrindo jo priskirti stovyklavimo ar apgyvendinimo paslaugų kategorijai. Pirkimo atveju terminas „stovykla“ apibūdina infrastruktūros formą ir jos paskirtį, tačiau ne pagrindinį Pirkimo objektą, todėl BVPŽ kodas 55220000-8 „Stovyklaviečių paslaugos“ nelaikomas tinkamu kodu. Tarnyba taip pat pažymi, kad tais atvejais, kai pagrindinio BVPŽ kodo parinkimas tiesiogiai lemia pirkimui taikomą procedūros rūšį (supaprastintas ar tarptautinis), Perkančioji organizacija turi užtikrinti, kad pasirinktas pagrindinis BVPŽ kodas objektyviai atspindėtų pagrindinį Pirkimo objektą. Tokiais atvejais pagrindinis BVPŽ kodas turi būti parenkamas remiantis objektyviu pagrindinio Pirkimo objekto vertinimu ir turi tiksliausiai atspindėti jo ekonominę esmę bei paskirtį, kadangi netinkamas kodo parinkimas gali lemti ir netinkamą pirkimo procedūros pasirinkimą.
Papildomai pažymėtina, kad Techninės specifikacijos turinys taip pat patvirtina, jog pagrindinis Pirkimo objektas yra konteinerinė infrastruktūra, o ne stovyklavimo ar apgyvendinimo paslaugos. Pastebėtina, kad Techninėje specifikacijoje nustatyti ir stovyklos aptarnavimo, priežiūros bei kiti su jos eksploatavimu susiję reikalavimai, tačiau reikšminga jos dalis skirta konteinerių, konteinerinių patalpų, laikinų aikštelių ir kitų infrastruktūros elementų techniniams, konstrukciniams bei funkciniams reikalavimams nustatyti, įskaitant konteinerių matmenis, jų sujungimus, vidaus įrengimą ir kitus infrastruktūros parametrus. Be to, kartu su Technine specifikacija pateiktos ir stovyklos (kareivinių) elementų išdėstymo principinės schemos[footnoteRef:2], kuriose nustatyta konteinerinių blokų ir kitų infrastruktūros elementų išdėstymo struktūra bei jų išdėstymas teritorijoje. Atsižvelgiant į tai, kad Techninėje specifikacijoje detalizuojami konkretūs infrastruktūros elementai, jų techniniai parametrai, struktūra ir išdėstymas, o ne apsiribojama vien funkcinių poreikių ar siekiamų rezultatų apibrėžimu, darytina išvada, jog Perkančioji organizacija siekia įsigyti iš anksto apibrėžtą konteinerinės infrastruktūros sprendimą, o ne vien tam tikrą paslaugų rezultatą, atitinkamai, Perkančiajai organizacijai esminę reikšmę turi būtent konkreti konteinerinė infrastruktūra, o ne vien jos pagalba užtikrinamas paslaugų teikimas. Tarnybos vertinimu, šios aplinkybės papildomai patvirtina išvadą, kad konteineriniai blokai sudaro pagrindinę Pirkimo objekto dalį, o kitos Pirkimo apimtyje numatytos veiklos yra skirtos šios infrastruktūros funkcionavimui užtikrinti. [2:  Techninės specifikacijos priedas Nr. 1 „PJVIB Konteinerinės stovyklos elementų schema“.] 

Įvertinus Pirkimo objekto turinį ir potencialius tiekėjus, Tarnybos vertinimu, pagrindiniu BVPŽ kodu turėtų būti 44211100-3 „Moduliniai ir kilnojamieji pastatai“ (alternatyva: 44211000-2 „Surenkamieji pastatai“). Pažymėtina ir tai, kad Pirkimo objektas yra kompleksinis ir apima konteinerinės infrastruktūros įrengimą, eksploatavimą, elektros energijos tiekimą, techninę priežiūrą, valymo bei teritorijos priežiūros paslaugas, todėl vieno BVPŽ kodo nurodymas neužtikrina pakankamai tikslaus Pirkimo objekto apibūdinimo. Atsižvelgiant į BVPŽ paskirtį ir siekį užtikrinti veiksmingą konkurenciją, kartu su pagrindiniu BVPŽ kodu turėtų būti nurodyti ir papildomi kodai, apibūdinantys reikšmingas Pirkimo objekto sudedamąsias dalis. Tai leistų potencialiems tiekėjams identifikuoti pirkimą pagal jų vykdomą veiklą ir užtikrintų skaidrumo principo laikymąsi bei konkurenciją.
Apibendrinant tai, kas išdėstyta, Tarnybos vertinimu, pagrindinis Pirkimo objektas yra konteinerinių blokų suteikimas naudotis nustatytam laikotarpiui (nuoma), o visos kitos Pirkimo apimtyje numatytos veiklos: stovyklos įrengimas, eksploatavimas, priežiūra, valymas, teritorijos tvarkymas ir kitos susijusios paslaugos, yra pagalbinio pobūdžio ir skirtos užtikrinti pagrindinio Pirkimo objekto funkcionavimą. Būtent konteineriniai blokai lemia Pirkimo esmę, potencialių tiekėjų ratą ir konkurenciją rinkoje, todėl laikytini pagrindiniu Pirkimo objektu. Atsižvelgiant į tai, kad pagal Įstatymo 4 straipsnio 20[footnoteRef:3] dalį prekių nuoma priskiriama prekių pirkimui, nagrinėjamas Pirkimas turėjo būti kvalifikuojamas kaip prekių pirkimas, o pagrindinis BVPŽ kodas turėjo būti parinktas iš modulinius statinius apibūdinančių kodų grupės. Taip pat, atsižvelgiant į tai, kad Pirkimui parinktas pagrindinis BVPŽ kodas neatitinka pagrindinio Pirkimo objekto pobūdžio, nėra teisinio pagrindo Pirkimą priskirti Įstatymo 2 priede „Lietuvos Respublikos viešųjų pirkimų, atliekamų gynybos ir saugumo srityje, įstatymo 4 straipsnio 16 dalyje ir 17 straipsnio 2 dalyje nurodytų paslaugų sąrašas“ nurodytoms paslaugoms ir taikyti šioms paslaugoms nustatytą supaprastinto pirkimo tvarką, atitinkamai, Pirkimo procedūros turėjo būti nustatomos pagal prekių pirkimams taikomas Įstatymo nuostatas, o, įvertinus planuojamą Pirkimo vertę, Pirkimas turi būti vykdomas kaip tarptautinis prekių pirkimas;  [3:  Prekių viešojo pirkimo–pardavimo sutartis (toliau – prekių pirkimo sutartis) – viešojo pirkimo–pardavimo sutartis, kurios dalykas yra prekės (prekių pirkimas, nuoma, finansinė nuoma, pirkimas išsimokėtinai, numatant jas įsigyti ar to nenumatant), taip pat kartu perkamos įsigyjamų prekių pristatymo, montavimo, diegimo ir kitos jų parengimo naudoti paslaugos, jeigu šios paslaugos tik papildo prekių tiekimą.] 

2. Pirkimo sąlygų 4 priede „Kvalifikacijos reikalavimai“ nustatytas kvalifikacijos reikalavimas: „Per paskutinius 5 metus <...> teikėjas turi būti tinkamai suteikęs paslaugas pagal 1 (vieną) ar kelias sutartį (-is) dėl modulinių konteinerinių patalpų (administracinių ar gyvenamųjų ar sandėliavimo ar techninių ar sanitarinių/buities) komplekso, susidedančio iš ne mažiau kaip 90 vnt. konteinerių, įrengimo ir aptarnavimo <...>“ neužtikrina Įstatymo 33 straipsnio 2 dalies, kad perkančiosios organizacijos nustatyti kandidatų ar dalyvių kvalifikacijos reikalavimai turi būti tikslūs ir aiškūs, laikymosi.
Tarnyba atkreipia dėmesį, kad nustatytame kvalifikacijos reikalavime vartojamos sąvokos „modulinių konteinerinių patalpų kompleksas“, „įrengimas“ ir „aptarnavimas“ nėra apibrėžtos pačiame kvalifikacijos reikalavime, t. y.:
· neaišku, kokie požymiai turi būti būdingi ankstesnei sutarčiai (sutartims), kad ji būtų laikoma konteinerinių patalpų kompleksu – neaišku, ar kompleksu laikytinas tik vienoje vietoje įrengtas ir kaip vieninga sistema funkcionuojantis konteinerinių patalpų objektas, ar šį reikalavimą galėtų atitikti ir keli skirtingose vietose įrengti konteinerių objektai. Taip pat nėra aišku, ar kvalifikacijos reikalavimo prasme kompleksą apibūdina vien tik konteinerių skaičius, ar papildomai turi egzistuoti tam tikras funkcinis, infrastruktūrinis ar organizacinis ryšys tarp atskirų konteinerių. Pažymėtina, kad Perkančioji organizacija, pateikdama Tarnybai paaiškinimus nurodė, jog siekia įsitikinti tiekėjo patirtimi įrengiant ir aptarnaujant ne pavienes konteinerines patalpas, o kompleksą, kurio veikimas priklauso nuo skirtingų elementų suderinimo, tačiau nepaaiškino, kokie konkretūs kriterijai leistų ankstesnį projektą pripažinti tokiu kompleksu;
· neapibrėžta, kokios veiklos laikomos konteinerinių patalpų komplekso „įrengimu“, todėl neaišku, ar reikalaujama patirtis turi apimti tik konteinerių pristatymą ir sumontavimą, ar taip pat inžinerinių sistemų įrengimą, prijungimą, paleidimą eksploatuoti ir kt. Perkančioji organizacija, pateikdama Tarnybai paaiškinimus nurodė, kad šiai sąvokai ji priskiria ne tik konteinerių pristatymą ir sumontavimą, bet ir inžinerinių tinklų įrengimą bei prijungimą, sistemų pajungimą, komplekso parengimą eksploatacijai ir kitas veiklas, tačiau ši informacija nenurodyta pačiame kvalifikacijos reikalavime;
· neapibrėžta, kokios veiklos laikomos konteinerinių patalpų komplekso „aptarnavimu“, todėl neaišku, ar aptarnavimas apima tik techninę priežiūrą ir gedimų šalinimą, ar taip pat valymo, dezinfekavimo, teritorijos priežiūros, eksploatacinio palaikymo ir kitas paslaugas. Perkančioji organizacija, pateikdama Tarnybai paaiškinimus nurodė, kad aptarnavimą supranta plačiai ir jam priskiria techninę priežiūrą, gedimų šalinimą, sumontuotos įrangos ir inžinerinių sistemų priežiūrą, eksploatacinį palaikymą, o tam tikrais atvejais ir valymo, dezinfekavimo, higienos priemonių papildymo, teritorijos priežiūros bei kitas veiklas.
Pastebėtina, kad iš pateiktų Perkančiosios organizacijos paaiškinimų matyti, kad pati Perkančioji organizacija nelaiko bet kokios su konteinerinėmis patalpomis susijusios patirties pakankama kvalifikacijos reikalavimui pagrįsti. Pateikdama Tarnybai paaiškinimus, Perkančioji organizacija nurodė, kad vien patalpų valymo, dezinfekavimo ar teritorijos priežiūros paslaugų teikimas nebūtų laikomas pakankamu nurodytai atitikčiai pagrįsti, tačiau pirmiau nurodytame kvalifikacijos reikalavime nenurodyta, kokia minimali techninio ar eksploatacinio aptarnavimo apimtis jau būtų laikoma pakankama. Taip pat nenurodyta, kokie konkretūs požymiai leistų nustatyti, ar ankstesnė tiekėjo vykdyta veikla laikytina konteinerinių patalpų komplekso įrengimu ir aptarnavimu kvalifikacijos reikalavimo prasme.
Atsižvelgiant į tai, kas nurodyta, tiekėjai negali iš anksto objektyviai įvertinti, ar jų turima patirtis bus pripažinta atitinkančia kvalifikacijos reikalavimą. Skirtingi tiekėjai gali nevienodai suprasti reikalavimo turinį, atitinkamai, kvalifikacijai pagrįsti pateikti skirtingos apimties bei pobūdžio sutartis, o jų atitiktis iš esmės paaiškėtų tik kvalifikacijos vertinimo metu. Tokia situacija sudaro prielaidas galimiems ginčams dėl kvalifikacijos reikalavimo aiškinimo ir taikymo, kadangi iš pirkimo dokumentų nėra pakankamai aišku, kokia konkreti patirtis bus laikoma pakankama. Be to, Perkančiajai organizacijai paliekama plati diskrecijos teisė spręsti, ar tiekėjo pateikta patirtis atitinka nustatytą kvalifikacijos reikalavimą.
Apibendrinant tai, kas nurodyta, kvalifikacijos reikalavimas neužtikrina Įstatymo 33 straipsnio 2 dalies laikymosi, nesudaro sąlygų visiems tiekėjams vienodai suprasti reikalaujamą patirtį ir pateikti palyginamus pasiūlymus bei neužtikrina skaidrumo principo laikymosi, nes pirkimo sąlygos turi būti suformuluotos aiškiai, tiksliai ir nedviprasmiškai, kad tiekėjai galėtų iš anksto suprasti jiems keliamus reikalavimus, o jų atitiktis būtų vertinama pagal objektyvius, iš anksto žinomus kriterijus;
3. Pirkimo sąlygų 3 priedo „Paslaugų viešojo pirkimo–pardavimo sutarties projektas“ specialiosios dalies 3.1.1 papunktyje nustatyta, kad tiekėjas įsipareigoja: „Ne ilgiau kaip per 3 (tris) mėnesius nuo Sutarties įsigaliojimo dienos įrengti laikinąją konteinerinę stovyklą sudarytą iš konteinerių blokų (kuriuose įkuriamos darbo, sandėliavimo, mokymo ir poilsio vietos), laikinų aikštelių (skirtų konteinerių išdėstymui bei automobilių parkavimui) (toliau – Stovykla) iki Sutarties specialiosios dalies 3.1.2. punkte nurodyto 1 etapo Paslaugų teikimo laikotarpio pradžios“ (3.1.2 papunktyje nustatyta: „Teikti Paslaugas atitinkančias Sutarties 1 priede nurodytus reikalavimus nuo 2026 m. lapkričio 1 d. iki 2030 m. gruodžio 31 d. šiais etapais <...>“). Įvertinus Pirkimo objekto apimtį ir pobūdį, toks terminas suponuoja poreikį per santykinai trumpą laikotarpį sutelkti reikšmingus išteklius, įskaitant reikiamą konteinerių kiekį, jų transportavimą, montavimą bei stovyklos parengimą eksploatacijai. Atsižvelgiant į tai, kad nurodytos aplinkybės gali turėti įtakos potencialių tiekėjų ratui, Tarnyba rekomenduoja Perkančiajai organizacijai pakartotinai įsivertinti nustatyto termino pagrįstumą ir proporcingumą, atsižvelgiant į Pirkimo objekto specifiką bei galimą jo poveikį potencialių tiekėjų dalyvavimui Pirkime; 
4. Pirkimo sąlygų 3 priedo „Paslaugų viešojo pirkimo–pardavimo sutarties projektas“ bendrosios dalies 9.2.8 papunktyje nustatyta, kad: „<...> Pirkėjas, ne vėliau kaip prieš 7 (septynias) dienas (jeigu Sutarties specialiojoje dalyje nenurodytas kitas terminas) raštu informavęs Teikėją turi teisę vienašališkai nutraukti Sutartį dėl esminio Sutarties pažeidimo. Esminiu Sutarties pažeidimu laikoma, jeigu <...> Sutarties galiojimo laikotarpiu Teikėjas yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus“. 
Tarnyba siūlo pakartotinai įsivertinti, ar vien tiekėjo įtraukimas į Nepatikimų tiekėjų ar Melagingą informaciją pateikusių tiekėjų sąrašus savaime yra pakankamas pagrindas nutraukti Pirkimo sutartį dėl esminio pažeidimo ir dera su proporcingumo principo turiniu. Pažymėtina, kad Įstatymo 55 straipsnio 4 dalyje įtvirtinta, jog Nepatikimų tiekėjų sąrašo paskelbimo tikslas yra informuoti perkančiąsias organizacijas apie tiekėjus, neįvykdžiusius ar netinkamai įvykdžiusius pirkimo sutartis, tačiau pats įtraukimo į šį sąrašą faktas nesukuria pareigos automatiškai laikyti tiekėją nepatikimu visų kitų sutarčių vykdymo kontekste. Europos Sąjungos Teisingumo Teismas byloje C-267/18 Compania Naţională de Administrare a Infrastructurii Rutiere SA pažymėjo, kad perkančioji organizacija nėra automatiškai saistoma kito pirkimo vykdytojo atlikto vertinimo ir priimto sprendimo, bei kiekvienu atveju privalo savarankiškai įvertinti tiekėjo patikimumą bei priimti sprendimą, laikydamasi proporcingumo principo. Atsižvelgiant į tai, rekomenduojama pakartotinai įsivertinti, ar vien aplinkybė, kad tiekėjas Pirkimo sutarties vykdymo metu yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus, savaime turėtų būti priskirtina esminio pažeidimo kategorijai, nevertinant tokių aplinkybių įtakos tinkamam Pirkimo sutarties vykdymui bei atitikties proporcingumo principui, ir ar minėtas sutarties nutraukimo pagrindas neturėtų būti siejamas ne vien su formaliu tiekėjo įtraukimo į Nepatikimų tiekėjų ar Melagingą informaciją pateikusių tiekėjų sąrašus faktu, bet ir su konkrečių aplinkybių, turinčių reikšmės tinkamam sutarties vykdymui, vertinimu. Plačiau žr.: Ar perkančioji organizacija turi nutraukti pirkimo sutartį, jeigu tiekėjas yra įtraukiamas į Nepatikimų tiekėjų sąrašą, kitos perkančiosios organizacijos vykdant kitą pirkimo sutartį? – Viešųjų pirkimų tarnyba.
Atsižvelgdama į tai, kas nurodyta, Tarnyba rekomenduoja šį Pirkimą nutraukti, o prieš inicijuojant naujo pirkimo procedūras peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.
